Սուրբ Ղազար կղզիին մէջ Մխիթարեան միաբանութեան հաստատման 300-ամեակին նուիրուած, Հայաստանի ՀՀ ԳԱԱ նիստերու դահլիճին մէջ կայացած երկօրեայ գիտաժողովը, բնականաբար, չէր կրնար ամբողջութեամբ եւ լիովին գնահատական տալ 3-դարեայ հսկայ շտեմարանային անյատակ ժառանգութեան. գիտաժողովին ընթացքին հնչած ելոյթները պարզապէս Մխիթարեաններու յոբելեանին առիթով երախտիքի խօսքի գիտական դրսեւորումներ էին, որոնցմէ մէկը ներկայացուց յայտնի հայագէտ, փիլիսոփայ, Մխիթարեան միաբանութեան անդամ, Պոլսոյ համալսարանի փրոֆէսոր, Մխիթարեան միաբանութեան մէջ պապական պատուիրակ,Թուրքիոյ հայ կաթոլիկ համայնքի առաջնորդ, բազմաթիւ գիրքերու ու մենագրութիւններու, գիտական աշխատութիւններու հեղինակ, Վենետիկի ակադեմիայի իսկական անդամ Լեւոն արքեպիսկոպոս Զէքիյեան, որուն հետ կրցայ փոքր զրոյց մը ունենալ «Հայերն այսօր»-ի համար: